祭退之
作者：張籍
朝代：唐

paragraphs: 嗚呼吏部公，其道誠巍昂。
生爲大賢姿，天使光我唐。
德義動鬼神，鑒用不可詳。
獨得雄直氣，發爲古文章。
學無不該貫，吏治得其方。
三次論諍退，其志亦剛強。
再使平山東，不言所謀臧。
薦待皆寒羸，但取其才良。
親朋有孤稚，婚姻有辦營。
如彼天有斗，人可爲信常。
如彼歲有春，物宜得華昌。
哀哉未申施，中年遽殂喪。
朝野良共哀，矧於知舊腸。
籍在江湖間，獨以道自將。
學詩爲衆體，久乃溢笈囊。
略無相知人，黯如霧中行。
北遊偶逢公，盛語相稱明。
名因天下聞，傳者入歌聲。
公領試士司，首薦到上京。
一來遂登科，不見苦貢場。
觀我性朴直，乃言及平生。
由茲類朋黨，骨肉無以當。
坐令其子拜，常呼幼時名。
追招不隔日，繼踐公之堂。
出則連轡馳，寢則對榻牀。
搜窮古今書，事事相酌量。
有花必同尋，有月必同望。
爲文先見草，釀熟偕共觴。
新果及異鮭，無不相待嘗。
到今三十年，曾不少異更。
公文爲時師，我亦有微聲。
而後之學者，或號爲韓張。
我官麟臺中，公爲大司成。
念此委末秩，不能力自揚。
特狀爲博士，始獲升朝行。
未幾享其資，遂忝南宮郎。
是事賴拯扶，如屋有棟梁。
去夏公請告，養疾城南莊。
籍時官休罷，兩月同游翔。
黃子陂岸曲，地曠氣色清。
新池四平漲，中有蒲荇香。
北臺臨稻疇，茂柳多陰涼。
板亭坐垂釣，煩苦稍已平。
共愛池上佳，聯句舒遐情。
偶有賈秀才，來茲亦同幷。
移船入南溪，東西縱篙撐。
劃波激船舷，前後飛鷗鶬。
回入潭瀨下，網截鯉與魴。
踏沙掇水蔬，樹下烝新秔。
日來相與嬉，不知暑日長。
柴翁攜童兒，聚觀於岸傍。
月中登高灘，星漢交垂芒。
釣車擲長綫，有獲齊歡驚。
夜闌乘馬歸，衣上草露光。
公爲遊谿詩，唱咏多慨慷。
自期此可老，結社於其鄉。
籍受新官詔，拜恩當入城。
公因同歸還，居處隔一坊。
中秋十六夜，魄圓天差晴。
公既相邀留，坐語於堦楹。
乃出二侍女，合彈琵琶箏。
臨風聽繁絲，忽遽聞再更。
顧我數來過，是夜涼難忘。
公疾浸日加，孺人視藥湯。
來候不得宿，出門每迴遑。
自是將重危，車馬候縱橫。
門僕皆逆遣，獨我到寢房。
公有曠達識，生死爲一綱。
及當臨終晨，意色亦不荒。
贈我珍重言，傲然委衾裳。
公比欲爲書，遺約有修章。
令我署其末，以爲後事程。
家人號於前，其書不果成。
子符奉其言，甚於親使令。
魯論未訖注，手跡今微茫。
新亭成未登，閉在莊西廂。
書札與詩文，重疊我笥盈。
頃息萬事盡，腸情多摧傷。
舊塋盟津北，野窆動鼓鉦。
柳車一出門，終天無迴箱。
籍貧無贈貲，曷用申哀誠。
衣器陳下帳，醪餌奠堂皇。
明靈庶鑒知，髣髴斯來饗。